Humorgruppa KAJ

KAJ er ei finsk-svenskspråkleg musikk- og humorgruppe frå Vörå i Österbotten i Finland. Gruppa er ein del av den finlandssvenske kultursfæren og opptrer hovudsakleg på svensk, med tekstar på Vörå-dialekt. Gruppa består av Kevin Holmström, Axel Åhman og Jakob Norrgård, der fornamnsinitialane deira dannar namnet på bandet.
Musikken til KAJ spenner over fleire sjangrar, mellom anna pop (K/J-pop), latin, rock, rap, opera, disco og schlager, ofte med innslag av humor og satire. Gruppa har òg eit satirisk rockabilly-alter ego kalla Vörjeans, som parodierer raggarkulturen. KAJ har publisert tekstane til over 100 songar.

Dei representerte Sverige i Eurovision Song Contest 2025 med songen «Bara bada bastu», der dei enda på fjerdeplass med 321 poeng.

 Bakgrunn 
Axel Åhman og Jakob Norrgård møttest første gong gjennom fotball i Vörå, der dei vart nære vener. Seinare møtte Axel Kevin Holmström på ein motocrossbane i Röukas i Vörå, der dei hjelpte til med å dytte Axels havarerte Suzuki ut av skogen. Kevin og Jakob møttest på eit skuledisco i Maxmo, sidan dei begge hadde Axel som felles ven.
Trioen gjekk seinare på same skule, noko som styrkte venskapen deira, og dei danna etter kvart KAJ i 2009.

 Musikalar og prisar 
KAJ har produsert to musikalframsyningar ved Wasa Teater: Gambämark (2018) og Botnia Paradise (2021).

I 2013 mottok KAJ den første Leif Sjöström-prisen, delt ut av Harry Schaumans stiftelse. Same året vann songen deira «Heimani i skick» prisen for beste amatørproduksjon innan film/TV/video under den finlandssvenske Nöjesgalan. I 2014 fekk KAJ Svenska Natten-medaljen for arbeidet sitt med å fremje finlandssvenske dialektar. I 2015 vart gruppa utnemnd til «Årets heiders-österbottningar». I 2021 vann KAJ den österbottniske utmerkinga «Årets landsbygdsansikt», delt ut av Aktion Österbotten og Österbottens förbund. Etter sigeren i Melodifestivalen vart KAJ utnemnde til «Årets bastufremjar 2025» av Svenska Bastuakademien, ein pris som vart delt ut 14. juni. KAJ vart òg kåra til «Årets finlandssvenskar» av Svenska Finlands folkting, og fekk samstundes Folktingets fortenestemedalje den 6. november 2025.

 Listeplasseringar 
Den 16. mars 2025 nådde KAJ sin song «Bara bada bastu» førsteplassen på den svenske radiolista Svensktoppen med 192 poeng, noko som var første gong gruppa toppa lista. Songen toppa òg Digilistan 22. mars 2025, etter tre veker på lista, då han klatra frå andreplass veka før. I mars 2025 toppa songen dessutan Spotifys globale Viral 50-liste.

 Melodifestivalen og Eurovision 2025 
I 2025 deltok KAJ i Melodifestivalen 2025 med songen «Bara bada bastu», der dei kvalifiserte seg direkte til finalen. Dei vann til slutt finalen med 164 poeng og representerte Sverige i Eurovision Song Contest 2025 i Basel i Sveits. «Bara bada bastu» var det første svenskspråklege bidraget som Sverige sende til Eurovision sidan 1998. Sist ein song på svensk vart framført i Eurovision var i 2012, då den finlandssvenske songaren Pernilla Karlsson representerte Finland med «När jag blundar».
Før framføringa var det spekulasjonar om at KAJ måtte endre delar av teksten i tråd med Eurovision-reglane, sidan bruken av det finske bannordet perkele var forbode. Då gruppa opptrådde i den første semifinalen 13. mai 2025, var teksten likevel uendra, og Kevin Holmström song ordet perkele i verset sitt.

Etter framføringa i den første semifinalen kvalifiserte KAJ seg til finalen 17. mai, der dei enda på fjerdeplass av 26 bidrag med 321 poeng.

Kjelder

Kategori:Finske musikkgrupper
Kategori:Melodifestival-vinnarar
Kategori:Melodifestivalen 2025-deltakarar
Kategori:Svenske Eurovision Song Contest-deltakarar
Kategori:Eurovision Song Contest 2025-deltakarar